送劉德脩少卿潼川漕
作者：樓鑰
朝代：宋

paragraphs: 清朝重爭臣，選取妙一世。
矯矯劉御史，一鶚勝百鷙。
顧瞻最有力，步武亦嚴毅。
一生憂國心，千古敢言氣。
氣足充所學，文能行其意。
遇事輒奮發，觸邪無顧忌。
乘驄行且止，歛手已知避。
但思補衮闕，何暇爲身計。
獨立當雷霆，三進氣彌厲。
去魯固遲遲，出晝豈濡滯。
上終行其言，群賢爭挽致。
將輸向潼川，寓直尚中祕。
風裁仰清峻，進退審難易。
伊昔聯周行，睽違十餘歲。
來爲同舍郎，愈篤金蘭契。
洗眼看騰上，寧知攬征袂。
抗章歎高絕，勇退尤知愧。
去勿窮日力，予環日月冀。
承君送道鄉，硬語吁可畏。
毋以此自滿，當爲不止是。
臨別提斯言，少盡交朋誼。
萬里苟同心，吳蜀安有異。